इस बजट के क्रियान्वयन के लिए सरकार को, उत्कृष्ट कर्म की लेखनी से क्रियान्वयन की ओर युद्ध स्तरीय कदम उठाने होंगे। देश के वित्त मंत्री अरुण जेटली ने देश को कृषि उद्योग, स्वास्थ्य, ऊर्जा के क्षेत्र में सर्वांगीण विकास के जो सपने दिखाए उनका क्रियान्वयन का रोडमेप आमजन की सहभागिता के साथ उसे पूरा करना होगा। 125 करोड़ आमजन की आकांक्षाओं की डोर अरुण जेटली वित्त मंत्री के करिश्मे से बंधी हुई है। मोदी सरकार और उसके वित्तमंत्री अरुण जेटली की लड़ाई और चुनौती बड़ी है। इस सरकार को वायदों के क्रियान्वयन पर पूरी नजर रखते हुए कृषि, उद्योग, ग्रामीण रोजगार और ग्रामीण पलायन पर रोक, कृषक और कृषि की भरपूर सहायता, शिक्षा, स्वास्थ्य, ऊर्जा औद्योगिक वातावरण, शिक्षा प्रसार, आदिवासी निम्नजन सहायता सुविधाओं जैसे अति आवश्यक मुद्दों को वरीयता रखनी होगी। सरकार की डगर कांटों भरी है यह बजट सरकार सहित वित्तमंत्री अरुण जेटली की अग्नि परीक्षा है। चुनौती बड़ी है, परन्तु जन आकांक्षाओं तथा जनादेश का आशीर्वाद इस नवोदित सरकार को मिला है। उसकी सफलता उसे आमजन से जोड़ेगी। प्रकृति ने उसे जो संविधान प्रदत्त दायित्व सौंपा है उसका फलीभूत होना राष्ट्रीय हित में है। देश सिर्फ इस सरकार के लिए मंगल कामना कर सकता है।